钦定古今图书集成/明伦汇编/氏族典/第149卷 > 孙绍祖
## 钦定古今图书集成/明伦汇编/氏族典/第149卷 > 孙绍祖

按《山西通志》：“绍祖，号我山，代州人，检讨绍先弟。正德
辛未举进士，改庶吉士。以仲叔初筮扶风知县，委城
略阳，遇贼力战死。略阳知县畏罪匿不闻，绍祖与兄
绍先力为疏理，诏赠光禄少卿，赐祭，荫子绍卿入监
读书。癸酉，升编修。兄绍先卒于家，疏请归葬，得旨：一
子方疹，殇妻刘氏哭子垂毙，绍祖不顾，昼夜星驰，冒”
险抵家。抚柩悲痛，若不欲生。既葬，奉母张氏入京，携
兄遗孤，亲为训诲。戊寅母诞日，堂下生瑞草一本，秀
异天成，人谓“孝感”，绘图赋诗咏之。嘉靖乙酉，《武宗实
录》成，赐银币，衣服腆甚。晋右春坊右中允，经筵进讲，
开诚恳切，上特嘉纳。年四十二卒。